Nyelai Tang Amat
KUMBAI IYA MUNSUH…Antu Inung selalu nyerang orang ti besenyata tama kandang menua Rumah Bual di Pasai nyentuk ke taun 1970. Tusun Ke-3    ANTU INUNG DI PASAI-SIBU KETUNGKAH bansa Iban idup begulai sejalai enggau orang ke setengah mensia setengah antu baka sida Keling enggau Tutong ba Tampun Juak kelia, sida  pechaya sereta arap bendar ke antu. Ba penemu sida antu tu bisi manah deka nulung tang mayuh mega antu ti jai deka ngachau mensia. Ba jerita tuai Iban mayuh bendar bansa antu baka antu gerasi, antu raya, antu kuklir, antu kukkek, antu sebayan, antu kamba, antu kara, antu entelanjing, antu buyu, antu kelansat enggai ti bukai. Kenu ku jerita tuai Iban kelia, antu gerasi tu sebansa antu ti ganas ti udu ngasu semengat kitai mensia maya hari ujan nyala. Antu raya nya sebengkah antu ti besai bendar sereta rangka amat makai. Antu kuklir nya sebansa antu ti panjai kukut dikena iya munuh lalu ngulihka pelir orang ke lelaki. Antu kuklir suah berasal ari bansa jelu baka enturun, landak enggau tengiling. Jarang bendar kitai ninga antu kukkek tang iya sigi bisi nitihka jerita ti selalu nyadi ba mensia. Antu tu semina ngiga orang indu aja. Enti iya bisi buya nemu bau darah sida ke indu iya lalu ngiga orang ke empu darah nya. Orang ti kena tunang antu kukkek deka sakit sereta tusah diubat ngena chara moden. Antu sebayan ukai antu munuh tang iya selalu beduan sereta ngerau mensia. Orang ke alah semengat deka takut lalu ulih umbuk sida ngagai menua sida: reti nya sida deka lesi bebadi laya sulai. Antu kamba selalu nabanka anak mit ti benung tinduk kediri lalu ngelalaika orang nya. Antu kara diau sebelah puchuk kara lalu selalu ngachau mensia ti niki manyi. Kenu ku jerita tuai antu entelanjing nyadi ari jelu kijang ti mali diri baka indu dara bungas ti bajik bendar. Sida ke lelaki enti nitihka antu tu deka ditabanka iya ke dalam kampung. Datai din indu bajik nya nyadi antu lalu deka munuh orang nya. Antu buyu nya sebengkah antu ti selalu nunang bini orang. Sida suah ngasuh sida ke indu enda mujur beranak. Enti sida empu enda mati, anak ti diadaka sida nya selalu mati. Mayuh mega bansa antu ti bukai ti selalu ngachau mensia sebelah kampung. Jerita pasal bunsu remaung, bunsu baya enggau mayuh bansa bunsu jelu bukai ti bisi besangkut paut enggau kuasa antu mega selalu didinga kitai. Sida nya sebengkah antu ti mangah sereta udu ngachau mensia enti mensia salah penti. Antu bunsu jelu, ikan tauka burung nemu mali diri baka gamal mensia. Kekadang tubuh sida baka mensia tang mua iya baka jelu. Antu tu roh. Iya nadai isi enggau tulang. Nya kebuah iya enda ulih dipeda kitai mensia. Sema kitai meda iya, semina maya sida mali diri nyadi mensia. Mayuh mega bansa antu ti bukai ti enda kena sebut di atas nya. Kati kala nuan ninga cherita pasal Antu Inung? JERITA LAWANG ANAK AJIE Ku Lawang Anak Ajie, gamal iya baka batu, endang sigi batu, berat iya berat batu. Pemesai iya mesai lengan panjai sejengkal. Tubuh iya belubang-lubang baka sarang gamang sereta bebulu-bulu baka runut ijuk. Batu tu digela Pugu Guna ti ulih sereta diempu seiku tuai bansa Iban ba menua Sungai Pasai dulu kelia ti benama Merajaya. Ari Merajaya nyentukka ngagai anak telesak iya ulih ngena pengaruh bukai baka: 1.       Tanduk Chemaru / Badak (ulih Singkut anak Merajaya) 2.       Ingkat (ulih Latit anak Singkut) 3.       Tekura (ulih Sadanah anak Latit) 4.       Kayu Belimbing (ulih Sebau anak Anggai) 5.       Tanduk rusa (ulih Miggi anak Dempam) 6.       Batu pentik babi (ulih Ajie anak Miggi) Ari Merajaya tusut sida ke bulih pengaruh (guna) baka ke atas nya baka tu: Merajaya bebini ngambi Nagi lalu beranakka Singkut. Singkut bebini ngambi Beranja lalu beranakka Latit. Bebini Latit ngambi ngambi Munah lalu beranakka Sedanah. Bebini Sedanah ngambi Bedut lalu beranakka Nara. Belaki Nara jadi enggau Anggai lalu beranakka Dempam, Usan enggau Sebau. Dempam bebini ngambi Nawi lalu beranakka Ujan, Miggi, Sambai enggau Kupa. Miggi  bebini ngambi Inchah lalu beranakka Ajie. Bebini Ajie ngambi Rani lalu beranakka Lawang. Bebini Lawang ngambi Gedik lalu beranakka Ujan (Berujan). Lawang anak Ajie tu mih pengibun Antu Inung (pengaruh) ti tebilang bendar ba Batang Pasai antara taun 1950 ngagai 2004. Lawang ninggalka dunya tu bulan Januari 2004.   ASAL PENATAI ANTU INONG Nya mih gaya kelekai tusut aki ini Lawang Anak Ajie ti ngempu tauka nyadi tuan Antu Inung ke penudi bendar. Pengudah apai iya Ajie parai Lawang mih nyadi tuai bilik asal Merajaya tadi. Nya mih kebuah iya nyadi pengibun semua pengaruh (guna) ti bebali tau nyadi Antu Inung maya menua bisi charut tauka siga. Nyengkaum Pugu Guna ti baka gamal sarang gamang tadi, tujuh iti bansa pengaruh nya baka ti udah dipadahka ba genteran satu nya tadi. Semua pengaruh  tu tadi endang enda kala jauh ari pangan diri. Enda mega sida tu tau dipindahka ngagai bilik bukai kelimpah ari bilik asal Merajaya. Pia mega tujuh bengkah bansa pengaruh nya tadi enda tau diseraraka. Mayuh jerita tuai ke nyelai-nyelai pasal tujuh iti bansa pengaruh tu. Chara sida tu datai nambahka Pugu Guna nya pan enda sebaka. Sekeda penatai sida tu endang ngembuan penyelai sereta misteri kediri empu. Penatai sida ba bilik anak telesak uchu inchit wit Merajaya tu endang dipaduka nyadi pengaruh penchelap rumah. Tang taja pia sida tu enggai dibai mensia ngereja utai ti jai. Maya menua siga tauka bisi charut dilanggar munsuh tujuh iti bansa pengaruh tu tadi bebali nyadi antu penyaga rumah di serata menua Sungai Pasai. Seraban pengaruh tu digela pengibun iya Antu Inung. Tu mih nama sida tujuh iku tu. Sida tujuh iku tang nama sida seiti aja: iya nya Antu Inung. Nya mih nama iya. Nama kebuah iya dikumbai Antu Inung? Ku Anthony Richards dalam diksionari iya taun 1988, inung tu bansa kayu ti selalu tumbuh ba tembawai dalam jerita mitos Iban. Ba tembawai Tampun Juak bansa Iban  enggau sida Keling dulu kelia bisi kayu tu. Sebengkah ari penyelai kayu tu kenu ku jerita tuai iya nya iya semina sepun aja tang ulih mansutka mayuh macham buah ba seiti-seiti dan. Engka ari penyelai gamal sereta ulah pengaruh nya mih orang tuai kelia ngelar iya  Antu Inung. Kebuah pia laban penyelai pengaruh nya semak sebaka enggau penyelai kayu inung nya tadi.  BEBALI NYADI MENSIA  Anang takut bala pemacha. Anang mega rawan enti kita bisi meda orang tujuh iku bepekayan ngena sirat sereta bebaju burung. Sida iya mih nya. Tang iya jarang bendar ayan enti menua enda charut. Agi kelia menya maya menua empai tentu likun suah orang ti ngelingi Rumah Bual kelia kesal ati maya tepedaka sida tu. Selalu orang saru ngumbai sida tu munsuh. Kala mega orang saru nyangka sida tu penyamun. Sekali tekenyit bendar Berujan meda orang tujuh iku niki langkau umai iya. Iya deka rari tang udah suntuk bendar. Iya pan nyau ngemeranika diri taja ati iya agi takut nyau enda tepansutka jaku. Gamal orang nya endang baka pekayan komunis bebaju ijau apus. Gamal  mua sida semak sebaka enggau pangan diri. “Kami niki ditu laban suntuk daun ruku, sirih enggau garam. Enti nuan bisi, nyali kami mimit mih,” pia ku orang nya. Berujan pan beguai-guai ngulihka utai ti dipinta sida. Udah nyuaka semua utai nya, iya nikal baru ke dapur deka ngambi machis. Engka sida tu deka nginsap, pia ku ati iya. Lebuh iya malik baru ngagai sida tujuh iku nya tadi, alit bendar ati iya. Ni sida tu tadi, dih? Nadai orang agi ba ke benung langkau iya nya tadi. Kini ke tunga sida nya lesap? Meda utai baka nya berumban iya pansut ke tanju lalu ngangau. “Ni kita tadi, unggal? Sapa kita nya tadi?” ku Berujan ngangau. Semina munyi kensung mensia ke bisi didinga iya. Ukai sida nya tadi komunis tauka penyamun. Enti sida nya mensia enda patut nemu lesap kelip mata. Kada enda antu sida nya?   Kekimut mulut Berujan bejaku kediri sambil berundingka orang nya tadi. Nyerengat asai bulu pugu iya betatika utai nya tadi. Jejampat iya bekemas lalu mulaika diri ari umai. Lemai nya iya nusika apai iya Lawang pasal utai ke udah dipeda iya di langkau umai tadi. Linsum-linsum apai iya nyaut.  (Cherita tu ditusi Niang  Lawang Anak Ajie ba Rumah Gereman taun 2003) Nitihka pansik teori Infraed (IR) Light for Ghost Hunting, Sains Fizik (Theoretical Physicist – Albert Einstein & Sains Spiritual, ujan nyala, endang tanda Antu Bunsu Petara tauka Antu amat-amat bisi datai; laban sida nya roh @ tauka disebut Eletromagnetic Energy – Negative Energy, semina ulih diau ba utai ti chelap, enda angat tauka mambam. Engergi Negatif @ Antu, roh jai enda ulih diau ba endur ti angat. Kelimpaha ari nya, sida tu mega rindu diau ba endur ti petang sereta sunyi.     (Betampung ba Tusun Ke-4  minggu nyin ila) Sekeda ari artikel dalam gempung cherita Nyelai Tang Amat (NTA) tu udah kala dichelak nyadi bup ti benama  Batu Kudi Nyabak enggau Pengabang Ari Panggau Libau; lalu deka  befokus ba senentang pengidup pendiau bansa Dayak di Kalimantan enggau  Iban Sarawak tauka bansa Dayak ti bukai di Sarawak. Pechaya tauka enda, bepanggai ba pemacha empu. Engka bala pemacha bisi utai ditanya tauka deka ngirum infomasyen enggau gambar ti releven ngagai aku tau giga aku ba lumur WhatsApp tu: 013 8325146  tauka  SMS  0111 401 9115. Kelimpah ari nya, enti bala pemacha bisi tetemuka cherita tauka utai ti nyelai “misteri” di menua kita, pasal Antu tauka Bunsu Petara tauka pasal Tuhan God Almighty, tau mega call aku, puji Tuhan, enti “diizinka” aku deka datai ba endur kita nya.     Oleh HARRY USUP UMBAR 
See author's posts
